Eskom wil krag van 3 munisipaliteite in Vrystaat afsnyBloemfontein. (Argieffoto: Facebook) Eskom het drie munisipaliteite in die Vrystaat kennis gegee dat hy die kragtoevoer na die munisipaliteite by geleentheid as gevolg van wanbetaling gaan onderbreek. Volgens Eskom het hy Centlec, kragverskaffer van die Mangaung-metro, sowel as die Mafube- en Mantsopa-munisipaliteit ingelig van sy voorneme om die kragtoevoer van 3 Desember vir die grootste gedeelte van die dag af te sny. Die kragvoorsiener het gesê dit is weens die munisipaliteite se oortreding van die betalingsvoorwaardes in die elektrisiteitsvoorsieningsooreenkomste wat met Eskom gesluit is. Die maatreël het ook ten doel om die styging in munisipaliteite in die Vrystaat se skuld aan Eskom te verminder. Die drie munisipaliteite is volgens Eskom verskeie kere gemaan om hul elektrisiteitsrekeninge te vereffen. Volgens die kragvoorsiener het hy begrip vir inwoners van die munisipaliteite en sal hy om dié rede elektrisiteitsvoorsieningsdienste op ŉ gereguleerde patroon weerhou. Dit sal lede van die onderskeie gemeenskappe en verbruikers die geleentheid gee om alternatiewe reëlings vir die geskeduleerde periodes te tref. Indien die munisipaliteite Eskom nie betaal of betalingsooreenkomste aangaan nie, sal die kragvoorsiener op 3 Desember begin om van Maandae tot Sondae die krag van 6:00 tot 20:00 af te sny. Eskom kan ook ná sewe dae van 3 Desember af die kragtoevoer heeltemal sny. Die volgende dorpe/munisipale areas sal geraak word, behalwe dié wat direk van Eskom krag ontvang: Mangaung-metro: Bloemfontein, Botshabelo, Thaba Nchu, Dewetsdorp, Wepener en Vanstadensrus. Mafube-munisipaliteit: Cornelia, Frankfort, Tweeling, Villiers en dele van Namahadi. Mantsopa-munisipaliteit: Dawiesville, Excelsior, Ladybrand en Tweespruit.